KTIS ลั่นผลงานปี 63 โตแกร่งรับกระแสรักโลกดันยอดขายผลิตภัณฑ์ธรรมชาติบูม
KTIS ลั่นผลงานปี 63 โตแกร่งรับกระแสรักโลกดันยอดขายผลิตภัณฑ์ธรรมชาติบูม
KTIS ลั่นผลงานปี 63 โตแกร่งรับกระแสรักโลกดันยอดขายผลิตภัณฑ์ธรรมชาติบูม
19 ธ.ค. 2562

นายณัฎฐปัญญ์ ศิริวิริยะกุล รองประธานเจ้าหน้าที่บริหารกลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า จากผลการดำเนินงานที่มีการเติบโตที่ดีของสายธุรกิจชีวภาพของกลุ่ม KTIS ในปี 2562
โดยมีรายได้จากการขายไฟฟ้าเชื้อเพลิงชีวมวลเพิ่มขึ้นจากปีก่อนถึง 28.8% รายได้ธุรกิจผลิตและจำหน่ายเอทานอลเพิ่มขึ้น 23.3% และรายได้จากธุรกิจเยื่อกระดาษจากชานอ้อย เพิ่มขึ้น 7.6% นั้น มั่นใจว่าทั้ง 3 ธุรกิจนี้จะยังมีการเติบโตที่ดีอย่างต่อเนื่องในปี 2563 เนื่องจากแนวโน้มราคาขายไฟฟ้า เอทานอล และเยื่อกระดาษ ยังอยู่ในทิศทางที่ดี ในขณะที่ปริมาณการขายก็ยืนอยู่ในระดับที่เต็มกำลังการผลิตอย่างต่อเนื่อง
“การขายไฟฟ้านั้นมีสัญญารับซื้อจากการไฟฟ้าฝ่ายผลิตฯ แน่นอนอยู่แล้ว สำหรับเอทานอลที่ผ่านมาก็มีความต้องการซื้อรองรับเต็มกำลังการผลิตโดยตลอด ส่วนเยื่อกระดาษชานอ้อย เนื่องจากโรงงานของเราเป็นโรงงานขนาดใหญ่เพียงแห่งเดียวในประเทศไทยที่ผลิตเยื่อกระดาษชานอ้อย ในขณะที่ผู้บริโภคก็ให้ความสนใจเรื่องการรักษาสิ่งแวดล้อมและการลดการตัดไม้ทำลายป่า ดังนั้น จึงมีความต้องการสินค้ารองรับเต็มกำลังการผลิตเช่นกัน” นายณัฎฐปัญญ์  กล่าว
สำหรับสายธุรกิจอ้อยและน้ำตาลทรายนั้น เชื่อว่าราคาน้ำตาลทรายในตลาดโลกได้ผ่านจุดต่ำสุดมาแล้ว ประกอบกับปริมาณผลผลิตอ้อยที่ลดลงเนื่องจากปัญหาภัยแล้ง จึงเชื่อว่าราคาขายน้ำตาลเฉลี่ยในปี 2563 จะสูงกว่าปี 2562 อีกทั้งคุณภาพของอ้อยหรือค่าความหวานของอ้อยในฤดูหีบปี 2562/2563 คาดว่าจะดีกว่าปีก่อน เพราะมีช่วงอากาศหนาวเย็นนานพอสมควร และการลดอ้อยไฟไหม้ตามนโยบายของรัฐบาลก็ทำให้มีอ้อยสดนำส่งเข้าโรงงานเพิ่มขึ้น ซึ่งหมายถึงคุณภาพอ้อยที่ดีขึ้นด้วย
ทั้งนี้ ธุรกิจในสายชีวภาพของกลุ่ม KTIS นอกเหนือจากที่สร้างรายได้อยู่ในปัจจุบันแล้ว ได้เริ่มดำเนินการผลิตบรรจุภัณฑ์จากชานอ้อยซึ่งเป็นการลงทุนร่วมกับผู้จัดจำหน่ายผลิตภัณฑ์บรรจุภัณฑ์ต่างๆ ของประเทศจีน และโครงการไบโอคอมเพล็กซ์ ซึ่งร่วมลงทุนกับ บริษัท โกลบอลกรีนเคมิคอล จำกัด (มหาชน) ซึ่งเป็นบริษัทในกลุ่ม ปตท. ขณะนี้อยู่ระหว่างการก่อสร้างโรงงาน และคาดว่าจะสามารถรับรู้รายได้และผลกำไรให้กับกลุ่ม KTIS ได้ในช่วงปลายปี 2563 หรือต้นปี 2564 เป็นต้นไป